text: To indbrud på fire dage: Frygter det tredje
  15 maj 2014 kl. 06.09
  Frisørkæden Salon Thomsen har været udsat for indbrud natten til søndag og onsdag i deres afdelinger i Haderslev og Aabenraa. Nu frygter de indbrud i deres afdeling i Sønderborg.
  Shampoo, voks, lak, klippemaskiner og sakse. Indbrudstyve har rippet nok frisørudstyr til at åbne mindst én frisørsalon. Ægteparret, der ejer og driver Salon Thomsen, har haft besøg af ubudne gæster to gange på fire dage.
  - Det er vi selvfølgelig rigtig trætte af, og nu er vi bange for, at de slår til i vores afdeling i Sønderborg. Derfor går vi nu i gang med at sætte alarmer op, siger Sanne Thomsen til TV SYD.
  Efter de to indbrud står de uden ret meget håb for at finde gerningsmændene. En overvågningsvideo fra en nabobygning har måske fanget indbrudstyvene, men det undersøges stadig.
  